text: Frivillige ind - fagfolk ud
  03 juli 2012 kl. 12.20
  De psykisk syge på værestedene i Vejle må i stadig højere grad nøjes med frivillige fremfor fagligt uddannede.
  Spareplaner i Vejle kommunes voksenudvalg betyder, at frivillige indtager værestederne i Egtved og Give og erstatter fast personale. Det vil ske fra næste år. 
  Planen møder kritik bl.a. fra foreningen SIND, der varetager de sindslidendes krav og ønsker.
  
  For mange ansigter 
  - Psykisk syge har meget behov for, at der er noget forudsigelighed, når de kommer på et værested. Og hvis man vil bruge frivillige som en del af normeringen, kan der ske det, at der er stor udskiftning, siger formanden for SIND i Vejle, Flemming Leer Jakobsen til DR/Trekanten.
  
  En lukket dør 
  Han er også bange for konsekvenserne, hvis der ikke kan findes nok frivillige hænder.
  - Det kan betyde lukkedage. Og det vil kunne tage modet fra en psykisk syg, der endelig har mandet sig op til at tage hen på et værested, at vedkommende så møder en lukket dør, siger han.
  